E cumò o sin dal gjat! La prestazion dal Udin cuintri dal Inter in Cope Italie e jere pardabon dome un sium di une gnot di invier, une ilusion che si à sfantade tal zîr di pôcs dîs.
Nossere cuintri de Sampdoria, intune partide brute e gnervose, l’Udin al à zuiât malon, cence morbin, cence schemis, cence cûr, e al à rivât a fâ un tîr sôl in puarte in novante minûts.
La scuadre e finìs la prime metât dal campionât cun vincj ponts, a cuatri lungjecis de tierçultime in classifiche: une situazion che par cjatâ une compagne al covente tornâ indaûr tai agns; une situazion che e fâs vignî i sgrisui; une situazion che nissun si spietavisi e che al covente intervignî in maniere decise par no sbrissâ ancjemò plui injù.
Inte serade di Marassi l’Udin nol piert dome une partide, ma e piert ponts, puescj in classifiche e credibilitât. La Sampdoria, che no je une scuadre alc e ce, e scombat dal principi ae fin de partide e si puarte a cjase trê ponts che a son pesantons.
L’incuintri al scomence plancuç, ancje se e salte fûr daurman une cierte predominance teritoriâl de bande de scuadre di Mihajlović, che cun Eder i fâs pôre ae difese blancje e nere. L’atacant dorian, suntun passaç di Soriano, si cjate tes cundizions di jentrâ te aree di rigôr e di frontâ di bessôl Kelava, che lu bute jù: rigôr, cartelin zâl pal puartîr dal Udin e gol dai undis metris dopo sedis minûts.
Al è il prin svolt de partide. La Sampdoria e mostre di meretâsi il vantaç, cun Soriano e Eder che si rindin ancjemò pericolôs. L’Udin nol rive a imbastî une reazion degne di chest non. I blancs e neris si segnalin dome che par erôrs e fâi che Mazzoleni al punìs a colps di cartelins, cemût che al sperimente al minût 35 Allan, che al scuen lassâ il cjamp par une dople amonizion.
Chest al è il secont passaç. La inferioritât numeriche e marche ancjemò di plui lis caratteristichis negativis dal Udin: indenant Di Natale e Maicosuel a confermin che no rivin a cumbinâ nuie e il Mago al vinç la gare par cui che al è plui smamît, stant che al ven lassât fûr tal interval; indaûr al è simpri masse spazi par Eder, che al segne il secont gol sul imprin dal secont timp; te fasse mezane i blancs e neris no rivin ni a rompi il zûc dai aversaris ni a fâ sù un straç di manovre.
Il secont timp al è ancjemò plui brut e plui gnervôs: Soriano al ven butât fûr di Mazzoleni dopo di une jentrade killer su Domizzi e in dîs cuintri dîs L’Udin al rive almancul a meti un pît te aree doriane, là che Hertraux al vuadagnarès ancje un rigôr se al fos un arbitri a viodilu.
Mazzoleni al cjale miôr cuant che Gabriel Silva al poche De Silvestri e l’Udin al reste in nûf: piês cun piês, stant che cuntun om di mancul l’Udin al rive a cjapâ ancje il tierç gol.
E Cumò? O che si drecisi, ma pardabon, o che si riscje la retrocession!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn